
Na temelju članka 20. stavka 4. i članka 48. stavka 4. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23 i 22/26, u daljnjem tekstu: Zakon o predškolskom odgoju i obrazovanju ili Zakon) i članka 31. Statuta Općine Zmijavci („Službeni glasnik Općine Zmijavci“, broj 07/24), Općinsko vijeće Općine Zmijavci na svojoj ___. sjednici održanoj dana __________ 2026. godine donosi

ODLUKU
o kriterijima i mjerilima za upis djece te mjerilima sudjelovanja roditelja-korisnika usluga u cijeni programa Dječjeg vrtića Žabica Zmijavci


I. OPĆE ODREDBE

Članak 1.
Ovom Odlukom utvrđuju se kriteriji i mjerila za upis djece u Dječji vrtić Žabica Zmijavci, način ostvarivanja prednosti pri upisu djece te osnovna mjerila sudjelovanja roditelja-korisnika usluga u ekonomskoj cijeni programa Dječjeg vrtića Žabica Zmijavci.

Ova Odluka primjenjuje se na upis djece u programe Dječjeg vrtića Žabica Zmijavci te na sudjelovanje roditelja-korisnika usluga u cijeni tih programa, sukladno raspoloživim kapacitetima, zakonu, općim aktima Dječjeg vrtića i aktima Osnivača.
Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

Članak 2.
Dječji vrtić Žabica Zmijavci provodi redoviti cjelodnevni 10-satni program ranog i predškolskog odgoja i obrazovanja, i to kao:
– redoviti cjelodnevni 10-satni jaslički program, za djecu jasličke dobi,
– redoviti cjelodnevni 10-satni vrtićki program, za djecu vrtićke dobi.

U jaslički program upisuju se djeca koja do 31. kolovoza tekuće godine navrše jednu godinu života, a u vrtićki program djeca koja do 31. kolovoza tekuće godine navrše tri godine života, sukladno općem aktu Dječjeg vrtića kojim se uređuje postupak upisa.

II. KRITERIJI I MJERILA ZA OSTVARIVANJE PREDNOSTI PRI UPISU

Članak 3.
Upis djece u Dječji vrtić Žabica Zmijavci provodi se sukladno raspoloživim kapacitetima Dječjeg vrtića, zakonu, ovoj Odluci i pravilniku kojim Dječji vrtić uređuje postupak upisa djece.

Ako Dječji vrtić zbog ograničenih kapaciteta ne može upisati svu prijavljenu djecu, red prvenstva pri upisu utvrđuje se primjenom sustava bodovanja kojim se vrednuju kriteriji prednosti pri upisu.

Red prvenstva pri upisu djece utvrđuje se prema ukupnom broju ostvarenih bodova.

Članak 4.
Kriteriji prednosti pri upisu i pripadajući broj bodova utvrđuju se kako slijedi:
	Kriterij
	Broj bodova

	Djeca koja imaju prebivalište ili boravište na području Općine Zmijavci
	50

	Djeca roditelja invalida Domovinskog rata
	20

	Djeca roditelja korisnika novčane naknade za nezaposlene hrvatske branitelje iz Domovinskog rata
	12

	Djeca roditelja korisnika novčane naknade za civilne stradalnike iz Domovinskog rata
	12

	Djeca s teškoćama u razvoju i kroničnim bolestima koja imaju nalaz i mišljenje tijela vještačenja ili potvrdu izabranog pedijatra odnosno liječnika obiteljske medicine da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja
	12

	Djeca samohranih roditelja
	12

	Djeca iz jednoroditeljskih obitelji
	12

	Djeca osoba s invaliditetom upisanih u Hrvatski registar osoba s invaliditetom
	6

	Djeca koja su ostvarila pravo na socijalnu uslugu smještaja u udomiteljskoj obitelji, djeca smještena u ustanovi socijalne skrbi ili djeca kojima je dodijeljen skrbnik
	6

	Djeca iz obitelji s troje ili više djece
	2 boda po svakom maloljetnom djetetu koje živi u zajedničkom kućanstvu

	Djeca obaju zaposlenih roditelja, odnosno djeca iz obitelji u kojoj su oba roditelja u radnom odnosu ili obavljaju samostalnu djelatnost
	12

	Djeca iz obitelji s jednim zaposlenim roditeljem
	6

	Djeca roditelja koji primaju doplatak za djecu ili roditelja korisnika zajamčene minimalne naknade
	3

	Djeca kojima su brat ili sestra korisnici usluga Dječjeg vrtića u trenutku podnošenja prijave za upis
	1

	Djeca u godini prije polaska u školu
	4



Bodovi se mogu kumulirati po više kriterija ako dijete ispunjava uvjete za ostvarivanje tih kriterija.

Kriteriji prednosti pri upisu dokazuju se odgovarajućom dokumentacijom propisanom javnim pozivom, odnosno natječajem za upis djece u Dječji vrtić.

Članak 5.
Ako dvoje ili više djece ostvari jednak broj bodova, prednost pri upisu ima dijete koje ima prebivalište ili boravište na području Općine Zmijavci.

Ako i nakon primjene kriterija iz stavka 1. ovoga članka dvoje ili više djece ostvari jednak broj bodova, prednost pri upisu ima starije dijete.

Članak 6.
Dijete se smatra djetetom s područja Općine Zmijavci ako dijete i najmanje jedan roditelj odnosno skrbnik imaju prebivalište ili prijavljeno boravište na području Općine Zmijavci najmanje šest mjeseci prije podnošenja prijave za upis.

Ispunjavanje uvjeta iz stavka 1. ovoga članka dokazuje se odgovarajućom dokumentacijom propisanom pravilnikom Dječjeg vrtića kojim se uređuje postupak upisa i javnim pozivom, odnosno natječajem za upis djece u Dječji vrtić.

III. EKONOMSKA CIJENA PROGRAMA I SUDJELOVANJE RODITELJA-KORISNIKA USLUGA

Članak 7.
Ekonomska cijena redovitog cjelodnevnog 10-satnog programa Dječjeg vrtića Žabica Zmijavci utvrđuje se kako slijedi:

	Program
	Ekonomska cijena

	Redoviti cjelodnevni 10-satni jaslički program
	650,00 EUR mjesečno

	Redoviti cjelodnevni 10-satni vrtićki program
	500,00 EUR mjesečno



Ekonomska cijena iz stavka 1. ovoga članka predstavlja punu mjesečnu cijenu programa po djetetu.

Članak 8.
Roditelji-korisnici usluga sudjeluju u ekonomskoj cijeni programa plaćanjem mjesečne participacije.

Mjesečna participacija roditelja-korisnika usluga za dijete s područja Općine Zmijavci utvrđuje se kako slijedi:

	Program
	Mjesečna participacija roditelja-korisnika usluga

	[bookmark: _GoBack]Redoviti cjelodnevni 10-satni jaslički program
	140,00 EUR mjesečno

	Redoviti cjelodnevni 10-satni vrtićki program
	110,00 EUR mjesečno



Razliku između pune mjesečne ekonomske cijene programa koji dijete pohađa i mjesečne participacije roditelja-korisnika usluga za isti program osigurava Općina Zmijavci u svom proračunu, za djecu koja se smatraju djecom s područja Općine Zmijavci u smislu ove Odluke.




Dio sredstava za financiranje razlike iz prethodnog stavka može se osiguravati i iz sredstava državnog proračuna namijenjenih fiskalnoj održivosti dječjih vrtića, odnosno iz drugih namjenskih izvora financiranja, sukladno važećim propisima i odlukama nadležnih tijela.

Članak 9.
Za dijete koje se ne smatra djetetom s područja Općine Zmijavci u smislu članka 6. ove Odluke, roditelji-korisnici usluga plaćaju punu ekonomsku cijenu programa iz članka 7. ove Odluke.

Iznimno od stavka 1. ovoga članka, dio ekonomske cijene programa za dijete iz druge jedinice lokalne samouprave može sufinancirati jedinica lokalne ili područne (regionalne) samouprave na čijem području dijete, roditelj odnosno skrbnik ima prebivalište ili boravište, na temelju sporazuma, ugovora ili drugog odgovarajućeg akta.

U slučaju iz stavka 2. ovoga članka roditelji-korisnici usluga plaćaju razliku do pune ekonomske cijene programa, ako sporazumom, ugovorom ili drugim odgovarajućim aktom nije drukčije određeno.

IV. OSLOBOĐENJA I UMANJENJA PARTICIPACIJE

Članak 10.
Roditelji-korisnici usluga mogu ostvariti pravo na umanjenje ili oslobođenje od plaćanja participacije u slučajevima, pod uvjetima i na način utvrđen pravilnikom Dječjeg vrtića kojim se uređuje participacija roditelja-korisnika usluga.

Umanjenja ili oslobođenja od plaćanja participacije mogu se urediti osobito za djecu s teškoćama u razvoju, za obitelji u osobito teškim socijalnim prilikama, za više djece iste obitelji koja istodobno pohađaju Dječji vrtić, za opravdane duže izostanke djeteta te za druge opravdane slučajeve utvrđene pravilnikom iz stavka 1. ovoga članka.

Članak 11.
Program predškole za djecu koja su obveznici pohađanja programa predškole besplatan je za roditelje-korisnike usluga u dijelu u kojem se provodi kao obvezni program predškole, sukladno zakonu.

Ako je dijete koje je obveznik pohađanja programa predškole uključeno u redoviti cjelodnevni 10-satni program Dječjeg vrtića, roditelji-korisnici usluga sudjeluju u cijeni redovitog programa prema odredbama ove Odluke i pravilnika Dječjeg vrtića kojim se uređuje participacija roditelja-korisnika usluga.

V. PROVEDBENI AKTI DJEČJEG VRTIĆA

Članak 12.
Upravno vijeće Dječjeg vrtića Žabica Zmijavci donosi pravilnik kojim se uređuje postupak upisa djece u Dječji vrtić.

Pravilnikom iz stavka 1. ovoga članka mogu se pobliže urediti osobito dokumentacija potrebna za upis i ostvarivanje prednosti pri upisu, rad povjerenstva za provedbu upisa, objava rezultata upisa, zaštita prava roditelja odnosno skrbnika, sklapanje ugovora, ispis djece i druga pitanja vezana uz upis, nastavak korištenja usluga i ispis djece.

Pravilnik iz stavka 1. ovoga članka mora biti usklađen sa zakonom, ovom Odlukom, Statutom Dječjeg vrtića i drugim aktima Osnivača.

Članak 13.
Upravno vijeće Dječjeg vrtića Žabica Zmijavci donosi pravilnik kojim se uređuje participacija roditelja-korisnika usluga u cijeni programa Dječjeg vrtića.

Pravilnikom iz stavka 1. ovoga članka mogu se pobliže urediti osobito način obračuna participacije, rokovi plaćanja, kriteriji i uvjeti za ostvarivanje umanjenja ili oslobođenja, potrebna dokumentacija, postupak podnošenja i razmatranja zahtjeva, nadležno tijelo za odlučivanje, izostanci djece, ljetna organizacija rada, čuvanje mjesta i druga provedbena pitanja vezana uz sudjelovanje roditelja-korisnika usluga u cijeni programa.

Pravilnik iz stavka 1. ovoga članka mora biti usklađen sa zakonom, ovom Odlukom, Statutom Dječjeg vrtića i drugim aktima Osnivača.

Pravilnici iz članka 12. i ovoga članka donose se uz prethodnu suglasnost Osnivača.

VI. PRIJELAZNE I ZAVRŠNE ODREDBE

Članak 14.
Dječji vrtić Žabica Zmijavci dužan je uskladiti svoje opće akte s ovom Odlukom u roku od 30 dana od dana stupanja na snagu ove Odluke.

Članak 15.
Ova Odluka objavit će se u „Službenom glasniku Općine Zmijavci“, a stupa na snagu prvog dana od dana objave.
KLASA:
URBROJ: 
Zmijavci, __________ 2026. godine

OPĆINSKO VIJEĆE OPĆINE ZMIJAVCI
PREDSJEDNIK OPĆINSKOG VIJEĆA
Stjepan Gudelj

____________________________

